**ΟΜΙΛΙΑ ΔΗΜΑΡΧΟΥ ΜΥΚΟΝΟΥ**

 **Διαδικτυακή εκδήλωση Κογκρέσου Τοπικών και Περιφερειακών Αρχών του Συμβουλίου της Ευρώπης στις 7/12/2020**

«Καλησπέρα σας,

Η σημερινή συνεδρίαση σε συνδυασμό με την πρώτη μου δημόσια τοποθέτηση ως Αντιπρόεδρος του Κογκρέσου των Τοπικών και Περιφερειακών Αρχών, αποτελεί μια σημαντική ευκαιρία να μοιραστώ μαζί σας σκέψεις και προτάσεις για τη σημασία και το ρόλο της Τοπικής Αυτοδιοίκησης στην αντιμετώπιση της πανδημίας καθώς και την εμπειρία μου μέσα από αυτό.

Με την βαρύνουσας σημασίας υπογραφή της Διακήρυξης των Αθηνών στις 4 Νοεμβρίου όπου αφορά “την προστασία των ανθρωπίνων δικαιωμάτων και του κράτους δικαίου σε μια κατάσταση έκτακτης ανάγκης", όπως ήδη έχει σημειωθεί από τον κ. Βαρβιτσιώτη, εξασφαλίζεται η υπεράσπιση των ανθρώπινων δικαιωμάτων αναφορικά με τα ζητήματα που αναδύθηκαν κατά την διάρκεια της πανδημίας, ενώ παράλληλα κρίνεται αναγκαίο η Τοπική Αυτοδιοίκηση να μπορεί να ενσωματώσει τις αξίες της Διακήρυξης και του Συμβουλίου της Ευρώπης στις τοπικές κοινωνίες.

Όλοι οι Δήμοι οφείλουμε να λειτουργήσουμε συλλογικά και να προωθήσουμε σταθερά τις αρχές αυτές σεβόμενοι πάνω από όλα τον κάθε πολίτη ως ανθρώπινη οντότητα.

Στην Ελλάδα, η Κεντρική Ένωση Δήμων Ελλάδος από την αρχή της πανδημίας προχώρησε σε μια σειρά δράσεων στοχεύοντας να στηρίξει πλήρως σε τοπικό επίπεδο ανά Δήμο την δημόσια υγεία έχοντας ως επίκεντρο την ενημέρωση και την προστασία των πολιτών.

Με συνεχή και καθημερινή επαφή με όλους τους Δημάρχους υπήρξε διαρκής προσπάθεια αποτίμησης της κατάστασης με στόχο τόσο την προώθηση των αιτημάτων τους προς το Κεντρικό Κράτος, όσο και την επίλυση των προβλημάτων που προέκυπταν ανά τόπο. Εξασφαλίστηκε χρηματική βοήθεια προς τους Δήμους, αποστολή μέσων προστασίας και το κοινωνικό πρόγραμμα «Βοήθεια στο σπίτι» που είναι για τους αδύναμους πολίτες μετατράπηκε σε εργαλείο στήριξης της κοινωνίας συνολικά.

Φυσικά, δεν μπορώ να παραβλέψω και να μην αναφερθώ στη νησιωτική Ελλάδα, και την εμπειρία μου ως Δήμαρχος της Μυκόνου, ενός όμορφου κυκλαδίτικου νησιού του Αιγαίου, παγκόσμιου τουριστικού προορισμού, όπου όμως αντιμετωπίζει όπως όλα τα νησιά το ζήτημα της νησιωτικότητας.

Παρόλα αυτά, με τις δράσεις μας σε επίπεδο Δήμου Μυκόνου, καταφέραμε μέσα από έντονα συναισθήματα φόβου και αμφιβολίας στην αρχή για την υγεία και την ασφάλεια της τοπικής κοινωνίας, και το βλέμμα στραμμένο στο καλοκαίρι που ήταν προ των πυλών, να επιτύχουμε και να διατηρήσουμε τη σταθερότητα ως προς τη διάδοση του ιού και την ασφάλεια τόσο των κατοίκων όσο και των επισκεπτών κατά τη διάρκεια της τουριστικής περιόδου.

Δραστηριοποιηθήκαμε ως Δήμος και ως τοπική κοινωνία ενεργά και μεθοδικά σχεδιάζοντας και υλοποιώντας ένα συνδυασμό υγειονομικών, κοινωνικών και οικονομικών δράσεων Και με αυτό το μοντέλο δράσης και συνεργασίας θα συνεχίσουμε και τους επόμενους δύσκολους μήνες..

* **Εξοπλίσαμε το Κέντρο Υγείας** με την προμήθεια εξειδικευμένου ιατρικού εξοπλισμού- υλικού, καθώς και νοσοκομειακού εξοπλισμού.
* Συστήσαμε μια **Δομή Κοινωνικής Πρόνοιας το “Δίχτυ Αγάπης”** προσφέροντας σε συνεργασία με Εθελοντές στήριξη, αλληλεγγύη και μέριμνα στις ευπαθείς και ευάλωτες ομάδες της τοπικής κοινωνίας.
* **Απαλλάξαμε τις επιχειρήσεις από δημοτικά τέλη.**
* Πραγματοποιήσαμε **εκτεταμένες απολυμάνσεις σε κτιριακές και λοιπές εγκαταστάσεις του Δήμου** και προμηθευτήκαμε απαραίτητο υγειονομικό υλικό (αντισηπτικά, θερμόμετρα, μάσκες, γάντια).
* **Στηρίξαμε τη ψηφιακή διακυβέρνηση αξιοποιώντας τις ψηφιακές υπηρεσίες δημιουργώντας και υποστηρίζοντας τη λειτουργία e - εφαρμογών διοικητικών και οικονομικών υπηρεσιών του Δήμου Μυκόνου.**

Η αλληλεγγύη στην Ευρώπη πρέπει να παραμείνει ακλόνητη και ταυτόχρονα να παραμείνει ζωντανή και εντός των τοπικών αρχών και των τοπικών κοινωνιών.

Το γεγονός πως βρισκόμαστε εν μέσω του δεύτερου, ιδιαίτερα σφοδρού, κύματος της πανδημίας αποτελεί μια πραγματικότητα και η κατάσταση είναι ιδιαίτερα δύσκολη.

Τα φετινά Χριστούγεννα θα είναι διαφορετικά για όλους μας.

Στο πλαίσιο αυτό, η ενημέρωση και ευαισθητοποίηση των πολιτών, η επαγρύπνηση και η σωστή πληροφόρηση για τους υγειονομικούς κινδύνους και την τήρηση των μέτρων, ειδικά εν όψει των εορτών αποκτά κομβικό χαρακτήρα. Μια κοινή εκστρατεία του Κογκρέσου και του Συμβουλίου της Ευρώπης για ασφαλή Χριστούγεννα θα συνέβαλλε ενεργά προς αυτή την κατεύθυνση.

Όπως επίσης και μια καμπάνια ενημέρωσης και ανάδειξης της σημασίας του εμβολιασμού ως μέσο ανάσχεσης και καταπολέμησης της πανδημίας COVID-19 και ταυτόχρονα παρότρυνσης των ευρωπαίων πολιτών για τη λήψη του εμβολίου.

Κι αυτό, γιατί είναι εμφανές ότι προς το παρόν σημαντικό μέρος των ευρωπαίων πολιτών είτε αισθάνεται ακόμα αβεβαιότητα για το εμβόλιο, είτε εμφανίζεται αρνητικό στο ενδεχόμενο εμβολιασμού.

Οι συγκεκριμένες καμπάνιες μπορούν να γίνουν είτε αυτόνομα, είτε σε συνεργασία με άλλους θεσμικούς φορείς σε ευρωπαϊκό επίπεδο σε κάθε περίπτωση όμως εκτιμώ ότι πρέπει να έχουν και τη δική μας «υπογραφή».

Είναι λοιπόν κρίσιμος ο ρόλος της Ευρώπης και των Θεσμών της.

Της Ευρώπης των Κρατών, της Ευρώπης των Λαών, της Ευρώπης της Αλληλεγγύης και της Πρόνοιας.

Εμείς ως μέλη του Κογκρέσου των Τοπικών και Περιφερειακών Αρχών, οφείλουμε να κάνουμε από την πλευρά μας το καλύτερο δυνατό για τους δημότες μας, τους κατοίκους των περιοχών μας.

Να σταθούμε δίπλα τους, όπως ήδη κάνουμε, σε αγαστή συνεργασία με την Πολιτεία και τους εγχώριους φορείς, αλλά και το Συμβούλιο της Ευρώπης.

Οφείλουμε να προστατέψουμε τη Δημόσια υγεία, να δείξουμε την αλληλεγγύη μας σε όσους αντιμετωπίζουν προβλήματα, σε όσους δοκιμάζονται, επαγγελματικά ή ψυχολογικά.

Με ειλικρινή και ουσιαστική συνεργασία όλων των θεσμικών και κοινωνικών εταίρων. Με σοβαρότητα, με σύνεση, με ενότητα, με κατανόηση των αγωνιών και των αβεβαιοτήτων που επηρεάζουν τους πολίτες μας.

Σε αυτό το σημείο θα ήθελα να εκφράσω τα συγχαρητήρια μου και πάλι στην Ελληνική Προεδρία και το έργο που πρόσφερε στο Συμβούλιο της Ευρώπης κατά τη διάρκεια της διαδικτυακής της θητείας και να ευχηθώ καλή αρχή και καλή δύναμη στην νέα Γερμανική Προεδρεία που αναλαμβάνει.

Σας ευχαριστώ.»